Bybelskool » Wat bid jy met die eerste drie bedes? – Matteus 6:31-34
Moet julle nie bekommer en vra: "Wat sal ons tog eet?" of: "Wat sal ons drink?" of: "Wat sal ons aantrek?" nie. Dit is die ongelowiges wat oor hierdie soort dinge begaan is. Julle hemelse Vader weet tog dat julle dit alles nodig het. Nee, maak die koningsheerskappy van God en dit wat voor Hom reg is, julle prioriteit; dan sal God vir julle al hierdie ander dinge by voeg. Moet julle daarom nie oor môre bekommer nie. Môre sal sy eie bekommernisse bring. Vandag se moeilikhede is vir een dag heeltemal genoeg." (NLV)
Jesus is besig met lering oor die verdeelde lojaliteit wat kom as 'n mens besittings najaag. Hy spel hiermee uit wat 'n keuse om God te vertrou beteken vir 'n mens se bekommernisse oor kos, drank, en klere. As 'n mens op God vertrou, kan jy soek na God se koningsheerskappy en dit wat voor Hom reg is (sy geregtigheid) en Hy sal vir ons al hierdie ander dinge byvoeg. In kort: belê in God se koninkryk en Hy sal sorg vir alles wat jy nodig het.
1. Hoekom is dit so belangrik om dit van God te glo – dat Hy sorg?
2. 'n Mens sou kon sê dat as in God se pad kan kom met jou eie gierigheid en gehegtheid aan besittings en met jou bekommernis oor wat jy sal eet en wat jy sal aantrek, en so die gevaar loop om die voorsienings van die Here te mis! Hoe dink jy daaroor?
3. Lees die verse later vandag weer om jou te herinner dat God vir jou sorg en dat jy dit kan waag om Hom te vertrou vir alles wat jy nodig het terwyl jy doen wat voor God reg is.